Zadeva T-324/05

Republika Estonija

proti

Komisiji Evropskih skupnosti

„Kmetijstvo — Skupna ureditev trgov — Prehodni ukrepi, ki jih je treba sprejeti zaradi pristopa novih držav članic — Uredba (ES) št. 832/2005 o prehodnih ukrepih v sektorju sladkorja — Ničnostna tožba — Solidarna odgovornost — Pojem ‚zaloga‘ — Okoliščine, v katerih so bile oblikovane zaloge — Obrazložitev — Dobro upravljanje — Dobra vera — Prepoved diskriminacije — Lastninska pravica — Sorazmernost“

Sodba Sodišča prve stopnje (prvi senat) z dne 2. oktobra 2009 II ‐ 3688

Povzetek sodbe

Niti morebitna zaupnost dokumentov, vloženih v spis, niti dejstvo, da so bili ti dokumenti morda pridobljeni nezakonito, ne moreta preprečiti, da bi jih obdržali v spisu. Po eni strani namreč ni določbe, ki bi izrecno določala, da se ne bi smeli upoštevati nezakonito pridobljeni dokazi, po drugi strani pa Sodišče ni izključilo, da se lahko v nekaterih primerih celo notranji dokumenti zakonito pojavijo v spisu neke zadeve. V nekaterih okoliščinah stranki, ki vlaga dokument, ni treba dokazati, da je zaupen dokument, ki ga navaja v podporo svoji trditvi, pridobila zakonito. Sodišče Skupnosti lahko ob tehtanju interesov, ki jih je treba varovati, oceni, da je treba presoditi, ali posebne okoliščine, kot so odločilnost predložitve dokumenta za zagotovitev nadzora zakonitosti postopka sprejetja izpodbijanega akta ali za dokaz zlorabe pooblastil, upravičujejo, da se dokument ne izloči. (Glej točke 51, 52, 54 in 55.)

Komisiji je treba ob upoštevanju načela solidarne odgovornosti priznati pravico, da nekaterim od svojih članov zaupa izvedbo računske operacije – naj bo ta še tako zapletena – za določitev količin nekega kmetijskega proizvoda, prisotnih na ozemlju nekaterih držav članic, saj bi bila v nasprotnem primeru resno ogrožena njena sposobnost za učinkovito vodenje skupne kmetijske politike, to področje pa zahteva hkratno in hitro upravljanje podatkov o proizvodnji, rezervah in drugih spremenljivkah, ki izhajajo iz izračunov, ki so bili opravljeni v okviru Uredbe (ES) št. 832/2005 o določitvi presežnih količin sladkorja, izoglukoze in fruktoze za Češko, Estonijo, Ciper, Latvijo, Litvo, Madžarsko, Malto, Poljsko, Slovenijo in Slovaško. (Glej točko 78.)

Načelo izločitve presežkov, ki naj bi se v praksi uresničilo z Uredbo št. 60/2004 o prehodnih ukrepih v sektorju sladkorja zaradi pristopa Češke, Estonije, Cipra, Latvije, Litve, Madžarske, Malte, Poljske, Slovenije in Slovaške, je določeno s pravilom primarnega prava, in sicer točko 4(2) Priloge IV k aktu o pogojih pristopa teh držav, na katero se sklicuje uvodna izjava 7 navedene uredbe, v katerem ima izraz „zaloga“ osrednje mesto. Ugotoviti je torej treba, da pojem „zaloga“ iz Uredbe št. 60/2004 izhaja iz pojma iz točke 4(2) Priloge IV k Aktu o pristopu, katere cilj v zvezi s sladkorjem je zlasti preprečiti vse motnje v dobrem delovanju mehanizmov, določenih s skupno ureditvijo trga (SUT) za sladkor, zlasti tiste, ki vplivajo na oblikovanje cen in so posledica kopičenja neobičajnih količin sladkorja v novih državah članicah pred njihovim pristopom k Evropski uniji. Za opredelitev izraza zaloga je torej treba preučiti, ali je kopičenje velikih gospodinjskih rezerv v novih državah članicah pred pristopom eden od morebitnih virov motenj mehanizmov SUT za sladkor. Morebitna nadomestitev količin, ki bi jih gospodinjstva nabavila na trgu Skupnosti, z gospodinjskimi rezervami v državah članicah, v katerih obstajajo, do katere bi prišlo po pristopu novih držav članic k Evropski uniji, pa bi škodljivo vplivala na stabilnost in financiranje SUT za sladkor ter bi v njej povzročila veliko motnjo. Če bi bilo namreč treba gospodinjske rezerve izključiti iz pojma „zaloga“ v smislu Uredbe št. 60/2004, bi skušali državljani novih držav članic, v katerih je cena sladkorja precej nižja od cene v Skupnosti, zbrati kar največ zalog, da bi na ravni cen preložili posledice uporabe SUT za sladkor v svoji matični državi. Ker je bila v vseh novih državah članicah cena nižja ali mnogo nižja od cene v Skupnosti, bi taka izključitev spodbudila razvoj okolja, ugodnega za ustvarjanje obsežnih gospodinjskih rezerv, kar bi povzročilo zelo velik upad – v nekaterih primerih pa celo izginotje – porabe sladkorja v navedenih državah v obdobju takoj po njihovem pristopu k Evropski uniji. Poleg tega bi izračun kvot Skupnosti glede na neobičajno zmanjšano povpraševanje v bistvu samo zakasnil polno izvajanje SUT za sladkor v novih državah članicah na račun pridelovalcev, ki naj bi jim SUT za sladkor zagotovila ohranitev zaposlitve in življenjskega standarda. Iz členov 2 in 10 Akta o pristopu iz leta 2003 izhaja, da ta temelji na načelu takojšnje in polne uporabe določb prava Skupnosti v novih državah članicah, pri čemer so odstopanja možna le, če so izrecno določena s prehodnimi določbami. Zato izraza „zaloga“ v smislu Uredbe št. 60/2004 in točke 4(2) Priloge IV k Aktu o pristopu ne smemo razlagati, kot da načeloma izključuje gospodinjske rezerve. (Glej točke 106, 119, 120, 129, 130, 134 in 136.)

Namen Uredbe (ES) št. 60/2004 o prehodnih ukrepih v sektorju sladkorja zaradi pristopa Češke, Estonije, Cipra, Latvije, Litve, Madžarske, Malte, Poljske, Slovenije in Slovaške ni izključno preprečiti špekulacije, povezane s trgovino, ampak tudi preprečiti motnje pri mehanizmih, določenih s skupno ureditvijo trga (SUT) za sladkor, in odpraviti morebitne škodljive učinke za njeno stabilnost zaradi obstoja neobičajnih količin sladkorja, ki so v novih državah članicah nastale pred pristopom. Motnja na trgu sladkorja, ki jo lahko povzroči obstoj neobičajnih zalog, ni povezana s prodajo sladkorja pod ceno, zajamčeno s SUT za sladkor, temveč z morebitnim upadom porabe v državah članicah, v katerih so bile take rezerve ustvarjene, kar bi povzročilo razlike med dodeljenimi kvotami v okviru SUT za sladkor in porabo v Skupnosti v škodo proizvajalcev in morebiti tudi proračuna Skupnosti. (Glej točki 163 in 167.)

Člen 6(2) Uredbe (ES) št. 60/2004 o prehodnih ukrepih v sektorju sladkorja zaradi pristopa Češke, Estonije, Cipra, Latvije, Litve, Madžarske, Malte, Poljske, Slovenije in Slovaške določa, da zadevna država članica zagotovi izločitev s trga količine sladkorja ali izoglukoze, ki je enaka presežni količini, ki jo določi Komisija. Navedeni državi članici tako ni treba izločiti sladkorja, ki se je za presežen štel 1. maja 2004, temveč količino sladkorja – nabavljenega ali proizvedenega tudi po tem datumu – enako količini sladkorja, ki jo je za presežno štela Komisija. Iz tega izhaja, da se obveznost izločitve, ki velja za nove države članice, za katere je Komisija ugotovila obstoj presežkov, ne nanaša na presežni sladkor, nakopičen , ampak preprosto na količino, ki je temu enakovredna. Zato bi lahko zadevna država članica, tudi če je bil del presežka, ugotovljenega za državo članico, uskladiščen v obliki neobičajnih gospodinjskih zalog in če teh rezerv ni bilo mogoče izločiti v skladu s podrobnimi pravili iz tega člena 6(2), svojo obveznost izločitve še vedno izpolnila tako, da bi si priskrbela količino sladkorja, enakovredno količini svojih gospodinjskih rezerv, da bi jo izločila v skladu z navedenimi podrobnimi pravili. S tem bi zadevna država članica povzročila povečanje povpraševanja v Skupnosti, ki bi bilo enako umetnemu zmanjšanju zaradi njenih gospodinjskih rezerv in bi izničilo negativne učinke njihovega obstoja na stabilnost skupne ureditve trga za sladkor. (Glej točke 171, 177 in 178.)

Protokoli in priloge k Aktu o pristopu so določbe primarnega prava, katerih izvajanje je mogoče začasno zadržati, jih spremeniti ali razveljaviti le po postopku, določenem za revizijo izvirnih pogodb, razen če Akt o pristopu ne določa drugače. Obsega določbe primarnega prava pa načeloma ni mogoče razlagati z vidika določb sekundarne zakonodaje, ki so jih institucije morebiti sprejele za njeno uporabo. Nasprotno, sekundarno pravo je treba razlagati, če je taka razlaga nujna in v mejah mogočega, v smislu njegove skladnosti z določbami primarnega prava. (Glej točki 207 in 208.)

Cilje kmetijske politike iz člena 33 ES je treba zasnovati tako, da institucijam Skupnosti omogočijo izpolnitev njihovih obveznosti ob upoštevanju potrebnih mehanizmov, da se preprečijo motnje na trgih, in tistim, ki delajo v tem sektorju, zagotovijo individualni dohodek, ki se šteje za primeren. V skladu s členom 34(2) ES lahko skupna ureditev, vzpostavljena v skladu z odstavkom 1 istega člena, vključuje vse ukrepe, nujne za doseganje ciljev iz člena 33 ES, zlasti uravnavanje cen, pomoči pri proizvodnji in trženju raznih proizvodov, ukrepe za skladiščenje in prenos zalog ter skupne mehanizme za stabiliziranje uvoza ali izvoza. Nadzor nad skladiščenimi neobičajnimi količinami sladkorja v novih državah članicah pred njihovim pristopom k Evropski uniji, med katerimi so gospodinjske rezerve, je nujni pogoj za preprečitev morebitnih motenj skupne ureditve trga za sladkor, zlasti po predvidenem umetnem padcu povpraševanja, do katerega bi prišlo, če bi z navedenimi rezervami nadomestili količine, ki bi se nabavile na trgu, in to na račun prihodkov proizvajalcev v Skupnosti in proračuna Skupnosti. To pomeni, da upoštevanje gospodinjskih rezerv pri izračunu vseh presežkov, obstoječih v novih državah članicah, ki je nujno za preprečitev zgoraj navedenih težav, spada med ukrepe, ki jih je treba sprejeti v okviru skupne kmetijske politike. (Glej točke od 220 do 224.)

V skladu s členom 6(1)(c) Uredbe št. 60/2004 o prehodnih ukrepih v sektorju sladkorja zaradi pristopa Češke, Estonije, Cipra, Latvije, Litve, Madžarske, Malte, Poljske, Slovenije in Slovaške Komisija pri določitvi presežkov novih držav članic upošteva med drugim okoliščine, v katerih so bile zaloge pridobljene. Vendar to upoštevanje, glede na cilj te uredbe, ki je preprečiti motnje na trgu Skupnosti za sladkor v škodo proračuna Skupnosti in proizvajalcev, ne more povzročiti tveganja za motnje na trgu. Zato ta določba omogoča le, da se iz izračuna presežkov izključijo nekatere ustvarjene zaloge, ki bi jih bilo treba v skladu z drugimi merili iz tega člena 6(1) upoštevati, vendar glede na okoliščine primera ne pomenijo tveganja za motnje na trgu. (Glej točke 241, 246 in 247.)